**Rugăciunea din zori**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doinei şi lui Paul Enigărescu

În zori, mâinile mamei

Se roagă spre Cer, împrospătate

De cântecul privighetorilor.

Iar jos,

Ţipa de nerăbdare pământul

Obişnuit cu palmele ei.

Da, pleca-vor la toamnă,

Spre ţările calde,

Misterioasele păsări.

Încă şi mai adânc

Mâinile mamei

Se vor ruga –

Doua crengi desfrunzite, reci.

Nori de gheaţă, în trecere,

Le vor atinge cu poala.

Iar noi,

Din umeda lor vălurire

Vom bea tristeţe şi moarte.